ค่าฝุ่น PM 2.5 กทม.และปริมณฑลเพิ่มสูงขึ้นในระดับสัส้มเป็น 51 พื้นที่  ภาคเหนือค่าฝุ่นลดลงอยู่ระดับสีส้ม 9 พื้นที่
ค่าฝุ่น PM 2.5 กทม.และปริมณฑลเพิ่มสูงขึ้นในระดับสัส้มเป็น 51 พื้นที่ ภาคเหนือค่าฝุ่นลดลงอยู่ระดับสีส้ม 9 พื้นที่ นายประลอง ดำรงค์ไทย อธิบดีกรมควบคุมมลพิษ (คพ.) กล่าวว่า จากการติดตามตรวจสอบสถานการณ์ฝุ่นละออง PM 2.5 ในพื้นที่กรุงเทพมหานครและปริมณฑลช่วงบ่ายวันนี้ 1 กุมภาพันธ์ 2563 ปริมาณฝุ่นละอองขนาดไม่เกิน 2.5 ไมครอน (PM2.5) ตรวจวัดได้ระหว่าง 43 - 80 ไมโครกรัมต่อลูกบาศก์เมตร ภาพรวมปริมาณฝุ่นละอองเพิ่มขึ้นทุกพื้นที่จากช่วงเช้า โดยพบมีเกินเกณฑ์มาตรฐานที่กำหนดในระดับสีส้ม 51 พื้นที่ พบมีฝุ่นในระดับสูง 5 พื้นที่คือ ตำบลทรงคนอง อำเภอพระประแดง จังหวัดสมุทรปราการ ตำบลปากน้ำ อำเภอเมือง จังหวัดสมุทรปราการ แขวงคลองเตย เขตคลองเตย  ริมถนนพระราม 3 เขตยานนาวา  ริมถนนพัฒนาการ เขตสวนหลวง เนื่องจากมีลมอ่อนฝุ่นละอองจึงกระจายตัวได้น้อย ประกอบกับ สภาพการจราจรหนาแน่นและติดขัดสะสมหลายเส้นทางจนถึงขณะนี้ ทำให้ฝุ่นละอองเกิดการสะสมมากขึ้น โดยอยากให้ประชาชนหลีกเลี่ยงไปใช้รถโดยสารสาธารณะแทนรถยนต์ส่วนบุคคลช่วงวิกฤติฝุ่นละอองขณะที่สถานการณ์หมอกควันภาคเหนือ 9 จังหวัดวันนี้ 1 กุมภาพันธ์ 2563 คุณภาพอากาศมีปริมาณฝุ่นละอองขนาดไม่เกิน 2.5 ไมครอน (PM2.5) ตรวจวัดได้ระหว่าง 22 - 67 ไมโครกรัมต่อลูกบาศก์เมตร และค่าฝุ่นละออง ขนาดไม่เกิน 10 ไมครอน (PM 10) อยู่ในเกณฑ์มาตรฐานที่กำหนด ภาพรวมแนวโน้มค่าฝุ่นละอองลดลงในบางพื้นที่จากช่วงเช้า โดยค่าฝุ่น PM 2.5 อยู่ในระดับสีส้มลดลงเหลือ 9 พื้นที่ โดยยังพบปัญหาไฟป่าหมอกควันที่เกิดจากการเผาในที่โล่งอยู่ โดยเฉพาะการเผาไร่อ้อยของเกษตรกร จึงขอความร่วมมือประชาชนหยุดและลดการเผาในพื้นที่เสี่ยงฝุ่นละอองพุ่งสูงกระทบประชาชนในพื้นที่ได้รับอันตรายต่อสุขภาพ